მოჰამედ ულდ ღაზუანი

მოჰამედ ულდ ღაზუანი (დ. 4 დეკემბერი 1956)  — მავრიტანიელი პოლიტიკოსი და გადამდგარი არმიის გენერალი, რომელიც 2019 წლიდან არის მავრიტანიის მე-9 პრეზიდენტი,

ღაზუანი არის ეროვნული უსაფრთხოების ყოფილი გენერალური დირექტორი და მავრიტანიის შეიარაღებული ძალების ყოფილი გენერალური შტაბის უფროსი (2008–2018). 2018 წლის ოქტომბრიდან 2019 წლის მარტამდე იგი იყო მავრიტანიის თავდაცვის მინისტრი. იმ დროს მისი წინამორბედის, მოჰამედ ულდ აბდელ აზიზის ახლო მოკავშირე, 2019 წლის 22 ივნისს, 2019 წლის საპრეზიდენტო არჩევნების შედეგად, მავრიტანიის პრეზიდენტად აირჩიეს. მისი გამარჯვება 2019 წლის საპრეზიდენტო არჩევნებში წარმოდგენილი იყო, როგორც ქვეყნის პირველი მშვიდობიანი ძალაუფლების გადაცემა დამოუკიდებლობის მოპოვების შემდეგ.

ღაზუანი მეთვალყურეობდა მავრიტანიაში შედარებითი სტაბილურობის პერიოდს. იგი მუშაობდა სოციალური უსაფრთხოების გაუმჯობესებაზე და კორუფციასთან ბრძოლაზე, რაც მოიცავდა მისი წინამორბედის დაპატიმრებასაც. გაზუანიმ ასევე გადამწყვეტი როლი ითამაშა ჯიჰადისტური ძალადობის აღმოფხვრაში, სამხედრო სფეროს მოდერნიზაციაში და თემებთან და ისლამისტურ ჯგუფებთან ურთიერთობაში.

პირადი ცხოვრება
ღაზუანი დაიბადა ბუმდეიდში, ასაბას რეგიონში, 1956 წლის 4 დეკემბერს. იგი ეკუთვნის მავრიტანიაში ცნობილ ბერბერულ-სუფიურ ოჯახს. გაზუანი მარაბუტული ტომის, იდეიბუსატის სულიერი ლიდერის ვაჟია. გაზუანის ზეპირად აქვს ნასწავლი ყურანი.

იგი დაქორწინებულია ექიმ მარიამ ბინტ მოჰამედ ფადელ ულდ დაჰზე. მათ ხუთი შვილი ჰყავთ. მან მიიღო ბაკალავრის ხარისხი, მაგისტრის ხარისხი ადმინისტრირებასა და სამხედრო მეცნიერებებში და გაიარა რამდენიმე საომარი მომზადების სერტიფიცირება და კურსი.

ღაზუანი 1987 წლიდან 1991 წლამდე პრეზიდენტ მააუია ულდ სიდი აჰმედ თაიას ადიუტანტი იყო.

ღაზუანი ყოფილი პრეზიდენტის, მოჰამედ ულდ აბდელ აზიზის მოკავშირე იყო და მისი პარტნიორი 2008 წელს პრეზიდენტ სიდი ულდ შეიხ აბდალაჰის დამხობაში; ასევე იყო იმ სამხედრო ხუნტის წევრი, რომელმაც 2005 წელს ყოფილი პრეზიდენტი მააუია ულდ სიდი აჰმედ თაია გადააყენა.

პოლიტიკური კარიერა
2018 წლის ოქტომბერში პრეზიდენტმა მოჰამედ ულდ აბდელ აზიზმა გაზუანი მავრიტანიის თავდაცვის მინისტრად დანიშნა.

2019 წლის 1 მარტს გაზუანიმ საპრეზიდენტო არჩევნებში კანდიდატურა წარადგინა აბდელ აზიზის შესაცვლელად. 15 მარტს იგი გადადგა თავდაცვის მინისტრის პოსტიდან საპრეზიდენტო ამბიციების განსახორციელებლად.

პრეზიდენტობა (2019–)
2019 წლის 22 ივნისს გაზუანი მავრიტანიის არჩეული პრეზიდენტი გახდა ხუთ სხვა კანდიდატთან საპრეზიდენტო არჩევნებში დაპირისპირების შემდეგ. 2019 წლის 1 აგვისტოს მან ოფიციალურად დადო ფიცი, როგორც მავრიტანიის მე-9 პრეზიდენტმა.

ფიცის დადებიდან მალევე, მისი ურთიერთობა ყოფილ პრეზიდენტ მოჰამედ ულდ აბდელ აზიზთან გაუარესდა ყოფილი პრეზიდენტის მიერ ჩადენილი ფინანსური გადაცდომების გამჟღავნების გამო. 2020 წლის აგვისტოში აზიზის საქმიანობაზე საპარლამენტო გამოძიება დაიწყო, ხოლო 2023 წლის დეკემბერში მას ოფიციალურად გამოუტანეს განაჩენი. აზიზი ამტკიცებდა, რომ გაზუანიმ არჩევის შემდეგ მას შვიდი მილიონი ევროთი სავსე ორი დიდი ჩანთა გადასცა.

როგორც თავდაცვის მინისტრმა და პრეზიდენტმა, გაზუანიმ მნიშვნელოვანი წვლილი შეიტანა „ალ-კაიდას“ დამარცხებაში ისლამურ მაგრიბში, რომელიც 2005-დან 2011 წლამდე მავრიტანიაში სისხლიან თავდასხმებს ახორციელებდა. მისი ძალისხმევა, რომელიც მოიცავდა საზოგადოებასთან ურთიერთობას, ისლამისტურ ჯგუფებთან მედიაციას და სამხედრო მოდერნიზაციას, ეფექტურად იქნა მიჩნეული შეიარაღებული ჯიჰადისტი მებრძოლების წინააღმდეგ.

2024 წლის ოქტომბერში გაზუანი დაესწრო -ის მე-16 სამიტს ყაზანში, რუსეთში, სადაც შეხვდა რუსეთის პრეზიდენტ ვლადიმერ პუტინს. 2025 წლის ივლისში იგი შეუერთდა დასავლეთ აფრიკის ოთხ სხვა ლიდერს თეთრ სახლში გამართულ სამიტზე პრეზიდენტ დონალდ ტრამპთან ერთად, მავრიტანიის მინერალური რესურსებისა და სტრატეგიული მდებარეობის პოპულარიზაციის მიზნით.